6. schôdza NR SR - 23.deň - B. popoludní
Dátum: 2024-01-25
Poslanec: Holečková, Martina (KDH)
Druh vystúpenia: Vystúpenie v rozprave

100. Ďakujem veľmi pekne. Lepšie, pokojnejšie a bezpečnejšie žiť – toto si píšete v programovom vyhlásení vlády a ja by som to teraz veľmi rada rozobrala na drobné. Viete, komu sa po schválení tejto novely bude lepšie žiť? Napríklad pánovi Kováčikovi, Koščovi, Bödörovi, Kvietikovi, Výbohovi, pánovi Brhelovi, ale aj napríklad súčasnému poslancovi pánovi Gašparovi. Ja vám teraz prečítam, ako sa menia trestné sadzby v najviac medializovaných kauzách a ako sa koalícia snaží pomôcť svojim ľuďom. Dušan Kováčik je odsúdený na osem rokov, za prijatie úplatku mu hrozilo päť až dvanásť, po novom to budú tri až osem rokov. V kauze Očistec je obžalovaný zo zlo... založenia zločineckej skupiny, kde sa sadzby nemenia a ďalej, naďalej mu hrozí päť až desať rokov a sadzby sa nemenia ani pre zneužívanie právomoci verejného činiteľa, tam ostáva dva až päť. Peter Košč, známy ako pán X, za podplácanie mu hrozila trestná sadzba dva až päť rokov, teraz to bude šesť mesiacov až tri roky, čo teda s veľkou pravdepodobnosťou znamená podmienku. Norbert Bödör, za legalizáciu výnosov z trestnej činnosti v kauze Dobytkár, pranie úplatkov z dotácií z Pôdohospodárskej platobnej agentúry mu hrozilo sadzba sedem až dvanásť rokov, po novom dva až osem rokov. Čiže kľudne môže vyjsť, vyviaznuť s podmienkou. Tibor Gašpar, obžalovaný v kauze Očistec zo založenia zločineckej skupiny, kde mu hrozí päť až desať rokov, no v prípade korupcie mu namiesto desať až pätnásť rokov hrozí po novom štyri až desať. Martin Kvietik v kauze Dobytkár, branie úplatku za dotácie v Pôdohospodárskej platobnej agentúry, mu hrozil trest od desať do pätnásť, po novom štyri až desať. Peter Kažimír, obžalovaný je za podplácanie, za čo mu hrozil trest od dvoch do päť rokov, čo tiež znamenalo podmienku, po novom šesť mesiacov až tri roky. Čiže dá sa povedať, že takmer s istotou skončí s podmienkou. Miroslav Výboh, obžalovaný je za prijatie úplatku 150-tisíc, hrozilo mu desať až pätnásť rokov, po novom to bude jeden až päť rokov, takže vyviazne s podmienkou. Jozef Brhel v kauze Mýtnik je obžalovaný za legalizáciu výnosov z trestnej činnosti, kde sa mení sadzba zo sedem až dvanásť rokov na dva až osem. Marián Kučerka, za prijatie úplatku je odsúdený na 10,5 roka, v jeho prípade mu hrozila sadzba desať až pätnásť, po novom štyri až desať. Chcem pripomenúť, že pokiaľ trestná sadzba na Slovensku začína na štyroch rokoch, tak je možné udeliť podmienku, vy však hovoríte, že sa inšpirujete západnými krajinami, vo viacerých z nich však už s trestnou sadzbou vyššou ako jeden rok nemôžete dostať podmienku. Ak sa chceme priblížiť k západným krajinám, tak sa to dá docieliť aj inak. Napríklad vo Fínsku mali za posledných päť rokov jeden prípad korupcie, na Slovensku ich bolo 150. Áno, viem, že za éry najlepšieho ministra vnútra pána Kaliňáka a najlepšieho policajného prezidenta pána Gašpara tu bola snaha verejnosť presvedčiť, že korupcia na najvyšších miestach neexistuje. No ukázal sa pravý opak. Viac ako 40 nominantov z čias vlády SMER-u, HLAS-u a SNS bolo odsúdených a ďalších sto je obvinených a obžalovaných. Hovoríte, že chcete, aby sa na Slovensku žilo pokojnejšie, aj pán kandidát Pellegrini si dal taký krásny názov svojej kampane a chce byť kandidátom pokoja. A teraz sa pozrime na to, ako vyzerá ten váš pokoj. Za menej ako sto dní vyšli do ulíc viacnásobne desiatky tisíc ľudí, ktorí vám odkazujú, že nemáte rušiť Úrad špeciálnej prokuratúry a nemáte takto hanebne prijímať nové trestné zákony, ktoré ohrozia bezpečnosť všetkých ľudí na Slovensku. Hovoríte o pokoji, ale chaos a hádky za vašej vlády sú väčšie ako za vlády Igora Matoviča, ktorého ste toľkokrát za ten chaos kritizovali. Ústami predsedu vlády sa vysmievate nášmu susedovi, že uňho vlastne ani nie je vojna. Varuje Európska komisia, aby ste neprijímali tieto zákony v skrátenom legislatívnom konaní, európska prokurátorka vám odkazuje, že keď toto schválite, tak to bude praktická amnestia pre vašich ľudí. Na nič z toho však nereflektujete. Chcete, aby na Slovensku sa žilo bezpečnejšie, a boli ste to vy, pán predseda parlamentu, ktorý pred voľbami vyhlasoval, že prípadnému zrušeniu špeciálnej prokuratúry a zmeny v Trestnom zákone bude predchádzať široká verejná diskusia. Kde bola tá široká verejná diskusia? Prebehla medzi pánmi Parom, Lindtnerom a Burdom? Kde boli zástupcovia stavovských organizácií? Prečo nikto nekomunikoval so sudcami, prokurátormi a inými odborníkmi? Bol to práve predseda vlády Robert Fico, ktorý vyhlásil, že nie je za zrušenie Úradu špeciálnej prokuratúry, to však bolo pred voľbami, a stačí mu odchod Daniela Lipšica z funkcie. Keď Daniel Lipšic ponúkol svoju funkciu, tak premiér začne klamať, že opozícia bojuje za Daniela Lipšica, a preto je potrebné zrušiť Úrad špeciálnej prokuratúry. Vaše kroky vzbudzujú naozaj veľké obavy. Prišli ste s novelou Trestného zákona, ktorý okrem iného ruší Úrad špeciálnej prokuratúry. Za takéto konanie vás kritizuje aj rada prokurátorov a dokonca aj generálny prokurátor Maroš Žilinka reaguje na zdesenie prokurátorov a považuje váš návrh za nevykonateľný, a preto povedal, že živé prípady ÚŠP nechá terajším prokurátorom. Teraz sa ukazuje, že sme vo všetkom mali pravdu a už aj generálny prokurátor, ale aj vy, pán Pellegrini, hovoríte o tom, že v tom zákone je potrebné vykonať zmeny, lebo nie je dobrý. Tak sa ešte raz opýtam: Prečo takto rýchlo? Prečo ste nenechali vyjadriť sa odborníkov? Pri predkladaní tejto novely ste nezvážili, aký dopad a dosah budú mať tieto zmeny na prebiehajúce konania. Len pripomeniem, že v roku 2022 bolo stíhaných 10 944 osôb za majetkové trestné činy, 1 300 osôb za hospodárske trestné činy a 168 za korupciu. To znamená, že ak účinnosť zákona nebude posunutá o niekoľko mesiacov, nebudú sa príslušné orgány môcť pripraviť a postupne realizovať úkony podľa ich významu a závažnosti, najmä z pohľadu závažnosti dopadov na základné ľudské práva a slobody, ako sú väzba, výkon trestu odňatia, odposluchy, použitie agenta. Chcem pripomenúť, že keď sa naposledy takto rozsiahlo novelizoval Trestný poriadok, tak účinnosť zákona bola posunutá o približne pol roka, aby sa tieto zmeny dokázali, aby sa na tieto zmeny dokázali pripraviť vyšetrovatelia, prokurátori a sudcovia. Ale vy nie, robíte to rýchlo a naozaj jediným cieľom je to, aby ste ochránili seba a svojich priateľov. Pri tomto všetkom sa do vašej novely dostali naozajstné skvosty ako napríklad, že za ukradnutie auta alebo spôsobenie škody do 35-tisíc bude páchateľovi hroziť podmienka. Keď je dnes spáchaný korupčný trestný čin prijímania úplatku v rozsahu 150-tisíc eur, tak je sadzba desať až pätnásť rokov. Po novom to bude jeden až päť rokov. To znamená, že bude možný aj peňažný trest a podmienka. Reálne sa teda stane toto, ak polícia páchateľa pri nejakom korupčnom skutku chytí, odstíha, tak odsúdenie bude takéto: vráť to, čo si zobral pri poslednom úplatku, už nehreš a choď domov. Ak toto niekto považuje za efektívnu trestnú politiku, tak si myslím, že sa musel zblázniť. Stále ste nedokázali vysvetliť ani to, prečo je tak potrebné znižovať premlčacie doby. Ja s kolegom Šmilňákom sme sa na to v televíznej diskusii pýtali pánov Paru a Gašpara, no odpoveď sme nedostali a mňa by teda naozaj zaujímalo, prečo za napríklad únos má byť doba premlčania len tri roky. A pritom žiadnym spôsobom neskracujete proces. Tieto vaše zmeny ohrozia bezpečnosť všetkých ľudí na Slovensku, aj dôchodcov, aj rodín s deťmi, aj mladých. A stane sa to len z jedného jediného dôvodu, a to preto, lebo nepočúvate odborníkov. Chcete všetko schváliť rýchlo a týmto naozaj spravíte zo Slovenska raj pre mafiánov a kriminálnikov. A prečo? Len preto, aby ste pomohli sami sebe, svojim ľuďom a je vám úplne jedno, že ohrozíte bezpečnosť nás všetkých. Ešte pred tým, než skončím, by som sa chcela študentom Právnickej fakulty Univerzity Komenského poďakovať za ich statočnosť, že sa ozvali. Namiesto diskusie si vyslúžili urážky, či už od pána premiéra, alebo od pani Kurilovskej, a je to veľmi smutný odkaz mladej generácie, že ani pán Fico, ani pani Kurilovská sa nedokázali študentom ospravedlniť. Preto by som sa za nich chcela ospravedlniť ja a poďakovať im za ich statočnosť. Pán Pellegrini mal zhruba pred tromi mesiacmi jedinečnú možnosť ukázať svoju veľkosť, ukázať, že sa dokáže odpútať od Roberta Fica. Nepodarilo sa mu to a vybral si svoju budúcnosť v tieni Roberta Fica. Teraz, keď prídeme na protesty, ktoré sa budú dnes konať o osemnástej v mnohých mestách po Slovensku, tak často rozhorčenie ľudí z toho, čo robí pán Pellegrini, je ešte väčšie ako rozhorčenie z toho, čo robí pán Fico. A to je naozaj zdvihnutý varovný prst. Pán Pellegrini mohol byť hrdina a mohol si vybrať inak, ale každý si je strojcom vlastného šťastia. Teraz chce pán Pellegrini odštartovať svoju kampaň za prezidenta tým, že posvätí to, aby sa zo Slovenska stal raj pre kriminálnikov. Ja vás chcem vyzvať, pán Pellegrini, nerobte to! Stále máte časť, čas zísť z kratšej cesty. Hovoríte o pokoji, ale ak prejde táto novela, tento zákon, tak to spôsobí taký chaos, že Slovensko sa z neho bude dlhé roky spamätávať. Pán Pellegrini, máte jedinečnú možnosť zachovať sa ako štátnik a dokázať, že vám záleží na bezpečnosti všetkých ľudí na Slovensku. Dokážete to? Alebo len opäť poslušne sklopíte uši pred Robertom Ficom? Peter Pellegrini má jedinečnú šancu zachovať sa ako štátnik a pritlačiť na koalíciu, aby stiahla túto hanlivú novelu Trestného zákona, ktorá prinesie rozvrat celej spoločnosti. Keď vám nestačia výzvy od nás, tak dnes vám opäť túto výzvu budú adresovať desiatky tisíc ľudí po celom Slovensku a ja im za to už teraz ďakujem. A ako posledné, chcem sa ospravedlniť všetkým ľuďom, ktorí dnes zažívajú príkoria vojny na Ukrajine, a je naozaj hanbou, že premiér Slovenskej republiky sa tvári, že vojna na Ukrajine nie je. Ďakujem. (Potlesk.)